
Annotatsiya: Maqolada bugungi kunda O`zbekistonda mualliflik huquqi himoyasining holati va 
jarayonlari, xususan bunda mulkiy huquqlarni jamoaviy asosda boshqaruvchi tashkilotlarning o`rni 
xususida so‘z boradi. Ma`lumki, O`zbekiston Respublikasining “Mualliflik huquqi va turdosh huquqlar 
to`g'risida”gi Qonuniga muvofiq, fan, adabiyot va san’at asarlarining mualliflari, ijrochilar, 
fonogrammalarni tayyorlovchilar yoki boshqa huquq egalari o*z mulkiy huquqlarini amalga oshirish 
maqsadida oʻz mulkiy huquqlarini jamoaviy asosda boshqaradigan tashkilotlar tuzishga haqlidir. 
Maqolada ushbu turdagi tashkilotlar o`z vazifa va funksiyalarini amalga oshirishda qollaydigan 
huquqiy usul va vositalarning yuridik ahamiyati aytib o`tilgan. Mulkiy huquqlarni jamoaviy asosda 
boshqaruvchi tashkilotlar oʻzi boshqarayotgan huquqlarni himoya qilish uchun zarur boʻladigan har 
qanday yuridik harakatlarni bajarish huquqiga ega ekanligidan kelib chiqib, ushbu harakatni yuridik 
tabiati, muallif va huquq egalarining mulkiy hamda shaxsiy nomulkiy huquqlari himoyasini amalga 
oshirish mexanizmlari sud amaliyoti orqali yoritib berilgan. Shuningdek, maqolada mulkiy huquqlarni 
jamoaviy asosda boshqaruvchi tashkilot o*zi qaysi huquq egalarining nomidan ish koʻrayotgan boʻlsa, 
shu huquq egalarining nomidan va ulardan olingan vakolatlar asosida toʻlanadigan haq miqdorini va 
shartnomalarning tuzilishiga doir boshqa shartlarni foydalanuvchilar bilan kelishib olishi, bunday 
tashkilot boshqarayotgan huquqlardan foydalanish uchun foydalanuvchilar bilan shartnomalar tuzish 
va haq miqdorini foydalanuvchilar bilan kelishib olish kabi masalalar ham muhokama qilingan. 
Xulosada O`zbekistonda mualliflik huquqini jamoaviy asosda boshqarish “instituti”ni takomillashtirish 
masalasi haqida xulosalar qilingan. 


Kalit soʻzlar: mulkiy huquqlarni jamoaviy asosda boshqarish, mualliflik huquqi, mulkiy huquqlar, 
foydalanuvchi, mualliflik shartnomasi. 


Kirish 

Bugungi kunda Oʻzbekistonda mualliflik huquqini muhofaza qilishning zamonaviy huquqiy 
mexanizmlarini takomillashtirish sohasida ilmiy tadqiqot ishlari amalga oshirilmoqda. Bu borada, 
ayniqsa, mualliflik huquqini muhofaza qilishning shartnomaviy-huquqiy asoslari va mexanizmlarini 
takomillashtirish, asarlardan foydalanishda “mualliflik shartnomasi” institutini keng joriy etish, 
taraflarning huquq va majburiyatlarini qat'iy belgilash, shuningdek xalqaro va milliy miqyosida 
mualliflar mulkiy huquqlarini boshqarishda qoʻllanadigan turli vosita hamda usullarini 
takomillashtirishning ilmiy-nazariy va amaliy yechimlarini topish dolzarb ahamiyat kasb etmoqda [1]. 


Mamlakatimizda mualliflik huquqi ya’ni adabiy, san’at va tasviriy san’at asarlariga hurmat qilish 
darajasi qay darajada deb oʻylaysiz? Mualliflik asarlaridan muallif yoki boshqa huquq egasining 
roziligi bilan foydalaniladimi? Afsuski bugungi kunda bu kabi savollarning ko‘pi javobsiz yoki 
so‘raluvchi shaxs uchun “gʻayritabiiy” savoldek tuyulishi mumkin [2]. Ha aynan shunday, vaholanki 
Oʻzbekiston Respublikasining “Mualliflik huquqi va turdosh huquqlar to'g'risida"gi Qonunida muallif 

yoki huquq egasining mulkiy va shaxsiy nomulkiy huquqlari doirasi belgilab berilgan. Hattoki, shaxsiy 
maqsadlarda foydalanilganlik uchun Ват haq toʻlash bilan bog‘liq qoidalar mavjud. Oʻzbekiston 
Respublikasi Fugarolik kodeksi 1056-moddasiga ko‘ra, muallifga asardan har qanday shaklda va har 
qanday usulda foydalanishda mutlaq huquglar tegishlidir. Ushbu kodeksga ko‘ra, intellektual faoliyat 
natijasiga yoki xususiy alomatlarni aks ettiruvchi vositaga nisbatan mulkiy huquglar egasiga ana shu 
intellektual mulk ob'ektidan o'z xohishiga koʻra har qanday shaklda va har qanday usulda mutlaq 
qonuniy foydalanish huquqi tegishli boʻladi [3]. 


Eng muhimi, bugungi kunda mualliflik huquqi ob’ektlari oʻzining tarmoq yoʻnalishlaridan (a) 
adabiyot va noshirlik, b) musiqa va teatr, c) kino, d) radio va televideniya, e) fotografiya asarlari, f) 
EHM va ma 'lumotlar bazalari, g) vizual va grafik ishlar, h) reklama xizmatlari, j) mulkiy huquqlarni 
jamoaviy asosda boshqaruvchi tashkilotlar) kelib chiqib, rivojlangan xorijiy mamlakatlar 
iqtisodiyotida katta oʻrin tutmoqda. Xususan, 2019 yilda AQSH yalpi ichki mahsulotida mualliflik 
huquqi sanoati ulushi 2,5 trillion (2,568,23 mlrd) AQSH dollariga yetib, mamlakat iqtisodiyotini 11,99 
foizini tashkil etgan [2]. Shuningdek, Mualliflar va bastakorlar xalqaro konfederatsiya (CISAC) 130 
dan ortiq mamlakatdan 250 dan ortiq mulkiy huquqlarni jamoaviy asosda boshqaruvchi tashkilotlarini 
birlashtirgan boʻlib, 2017 yilda ushbu tashkilot tarkibiga kiruvchi mulkiy huquqlarni jamoaviy asosda 
boshqaruvchi tashkilotlar tomonidan yigʻilgan mualliflik haqlari miqdori 447,8 mln AQSh dollarini 
tashkil etgan [4]. 


Material va metodlar 


Shuni ta’kidlash kerakki, mamlakat iqtisodiy ko‘rsatkichlarida mualliflik huquqi ob’ektlari ulushini 
hosil qilish va oshirib borish uchun fikrimizcha birinchi navbatda uning huquqiy himoyasi masalalarini 
ta’minlash lozim. Ushbu sohada faoliyat yuritayotgan olimlar tomonidan asosan mulkiy huquqlarni 
boshqarish bilan bog`liq tadqiqotlar nazariy nuqtai nazardan cheklanilgan [5]. Tan olish kerakki, 
oʻzbekistonlik ijodkorlar qalamiga mansub mualliflik va turdosh huquqlar ob’ektlariga boʻlgan talab 
Markaziy Osiyo va xorijiy mamlakatlarda ancha kuchli hisoblanadi. Ushbu jarayonlarga nisbatan 
mualliflik huquqi va iqtisodiyot qoida va mexanizmlarini qo‘llashni o'zi yetarli deb oʻylayman. Sababi 
sohaga doir normativ-huquqiy hujjatlarimiz xalqaro shartnoma va konvensiyalar talablariga toʻla mos 
keladi hamda ularni mumkin boʻlsa “mukammal” deyishga arziydi. Biroq amaliyotda yuqoridagi 
qonun normalari hamda mualliflik huquqiga hurmat tamoyillari deyarli “ishlamasligini” koʻrish 
mumkin [6]. Bu borada birinchi navbatda “intellektual mulk institutlari” rolini oshirish davr talabi 
hisoblanadi. Mazkur institutlar qatoriga mulkiy huquqlarni jamoaviy asosda boshqaruvchi tashkilotlar, 
texnologiyalar va innovatsiyalarni qo llab-quvvatlash markazlari, patent vakillari, ilmiy-tadqiqot va 
o'quv muassasalarini kiritish mumkin. Xususan, mualliflik huquqida mulkiy huquqlarni jamoaviy 
asosda boshqaruvchi tashkilotlar asosiy huquqiy mexanizm va vosita hisoblanadi. Ushbu yo`nalishdagi 
tadqiqot ishlarining asosiy jihati, mulkiy huquqlarni jamoaviy asosda boshqaruvchi tashkilotlarlar 
tomonidan sudlarda huquqlarni himoya qilish va ma`naviy zararni talab qilish bilan bog`liq holatlarda 
ko`rinadi. Aynan ushbu masalalar tadqiqotning asosiy metodlarini tashkil etadi [7]. 


Tadqiqot natijalari 


Ma`lumki, texnika taraqqiyoti jadallashgan bugungi kunda mualliflik huquqi bilan muhofaza 
qilinadigan asarlar himoyasini ta`minlash masalasi dolzarb hisoblanadi. Zero, muallif yoki huquq egasi 
tomonidan asarni himoyasini taminlash juda qiyin va moliyaviy jihatdan juda qimmat, kerak bo`lsa 
aytish mumkinki imkonsiz hisoblanadi. Zero, simsiz aloqa vositalaridan foydalanish darajasi va doirasi 
juda keng. Har bir foydalanuvchi bilan kelishish va monitoring qilish masalalari haqida o`ylab 
ko`rishning o`zi yetarlidir. Ayniqsa chegara bilmas internet (virtual) muhitining rivojining o`zi buni 
yaqqol tasdiqlaydi. Bu jarayonda o`z-o`zidan bozor munosabatlari elementlari ham muhim rol 
o`ynaydi. Mulkiy huquqlarni jamoaviy asosda boshqarish tashkilotlari yuqoridagu muammoni hal 
qilishda hamda bozor munosabatlari ishtirokchisi sifatida bu borada muhim o`rin tutadi [8]. 


Mulkiy huquqlarni jamoaviy asosda boshqaruvchi tashkilotlar — bu huquq egalarining nomidan harakat 
qiluvchi tashkilot hisoblanadi. Huquq egalari nomidan bu kabi tashkilotlar foydalanuvchilar bilan 
tariflarni kelishadi, muhofaza qilinadigan asarlardan foydalanish bo`yicha litsenziyalarni beradi, 

asarlardan foydalanishdan tushgan mablag`larni o`z a`zolari o`rtasida taqsimlaydi hamda foydalanish 
tartibini nazorat qiladi [9]. 


Shuni ta`kidlash kerakki, bu kabi tashkilotlar tuzish tashabbusi bilan aynan muallif va huquq egalari 
chiqishlari lozim. Xususan, Oʻzbekiston Respublikasining “Mualliflik huquqi va turdosh huquqlar 
to'g'risida"gi Qonuni 56-moddasida fan, adabiyot va san’at asarlarining mualliflari, ijrochilar, 
fonogrammalarni tayyorlovchilar yoki boshqa huquq egalari oʻz mulkiy huquqlarini amalga oshirish 
maqsadida oʻz mulkiy huquqlarini jamoaviy asosda boshqaradigan tashkilotlar tuzishga haqli ekanligi 
belgilangan [10]. 


Tarixga nazar tashlasak, dastlabki bu kabi tashkilot 1777 yilda tashkil etilgan va Dramaturglar huquqiy 
himoya qilish byurosi deb nomlangan. Ushbu byuro “Figaroning uylanishi” nomli mashhur asar 
muallifi Ре`г de Bomarshe tomonidan tashkil etilgan [11]. 


Jahon tajribasida mulkiy huquqlarni jamoaviy boshqarish 2 xil tizimda tashkil etiladi. Birinchisi 
raqobat tizimi bo`lib, bunda faoliyat yo`nalishidan kelib chiqib, turli shu tusdagi tashkilotlar tuzilishiga 
yo`l qo`yiladi. Ikkinchisi esa monopilistik tizim bo`lib, bunda mamlakatda faqatgina yagona mulkiy 
huquqlarni jamoaviy asosda boshqaruvchi tashkilot tuzilishi belgilangan. Shandong Universiteti 
Huquq maktabi tadqiqotchisi Chenyi Zhao AQSh (raqobat tizimi) va Germaniya, Italiya (monopol 
tizim) davlatlarini ushbu yo`nalishlarga misol sifatida keltirgan [12]. Shuningdek, ushbu ro`yxatga 
Yaponiya, Meksika, Norvegiya, Pol'sha, Shvetsiya, Daniya davlatlarini ham kiritish mumkin. Shuni 
ta`kidlash kerakki, ba`zi bir davlatlarda mulkiy huquqlarni jamoaviy asosda boshqaruvchi tashkilotlar 
davlat ko`magida tashkil etilish amaliyoti ham mavjud (Masalan, Rossiya Federatsiyasi). 


Butunjahon intellektual mulk tashkiloti bu kabi tashkilotlarni xususiy xarakter yoki davlat muassasi 
xarakterini kasb etishi mumkinligini bildirgan. Shuningdek, ularning asosiy vakolatlari quyidagi 
funksiyalar orqali bajarilishini bildirgan: monitoring qilish, muzokaralar o`tkazish, litsenziyalar berish, 
haq (gonorar )larni yig`ish va taqsimlash [13]. 


Hozirda AQShda quyidagi 13 ta mulkiy huquqlarni jamoaviy asosda boshqaruvchi tashkilot tegishli 
ixtisoslik asosida faoliyat yuritmoqda: 


> ACEMLA (Lotin Amerikasi bastakorlari, musiqachilari va yozuvchilarining huquqlarini 
himoyasi); 


AFM & SAG-AFTRA, ASCRL (fotografiya asarlari); 
ASCAP (AQSH bastakorlari, mualliflari va nashriyotlari); 
BMI (Broadcast Music Inc.) (radio uzatuvchilar); 


VV V Y 


Christian Copyright Licensing International, Christian Video Licensing International, Copyright 
Clearance Center, Global Music Rights, Motion Picture Licensing Corporation, SESAC, (AQSHda 
joylashgan fonogramma tayyorlovchilar huquglari assotsiatsiyasi); 


> SoundExchange (internet tarmog‘ida huquqlar muhofazasi). 


Ma`lumki, muallif yoki huquq egasi o`z asarlariga nisbatan huquqlarni boshqarishni mulkiy huquqlarni 
jamoaviy asosda boshqarish tashkilotlarga o`tkazadi. Bu jarayon esa litsenziyalash asosida amalga 
oshiriladi. Mualliflik huquqini litsenziyalashtirishni quyidagi shakllarda keltirish mumkin: birinchidan, 
jamiyat va iste`molchilar o`rtasida obro`ga ega bo`lgan foydalanuvchilar mualliflik huquqi bilan 
muhofazalangan asarlardan foydalanishda mulkiy huquqlarni jamoaviy asosda boshqaruvchi 
tashkilotlar bilan kelishadi va shartnomalar tuzadi; ikkinchidan, foydalanuvchilar litzenziya olishadi va 
tegishli gonorarlarni to`lab borishadi, о`7 navbatida mulkiy huquqlarni jamoaviy asosda boshqaruvchi 
tashkilotlar tegishli haqni (ma`muriy xarajatlar uchun) chegirib olgan holda uni muallif (huquq 
egasi)larga to`laydi; mulkiy huquqlarni jamoaviy asosda boshqaruvchi tashkilotlar о`7 reestridagi 
asarlardan foydalanish holatlarini nazorat qiladi va zaruriyatga ko`ra yuridik harakatlarni amalga 
oshiradi [14]. 

Yuqoridagilardan tashqari mulkiy huquqlarni Jamoaviy asosda boshqaruvchi tashkilotlar o`z a`zolariga 
(muallif, ijrochi, bastakor) o`zlariga tegishli asarlarning foydalanish holatlarini nazorat qilish bo`yicha 
funksiyani ham beradi [9]. Bu o`z-o`zidan mulkiy huquqlarni jamoaviy asosda boshqaruvchi 
tashkilotlar majburiyatlari qatoriga kirib, Oʻzbekiston Respublikasining “Mualliflik huquqi va turdosh 
huquqlar to‘ g‘risida”gi Qonuni 59-moddasida majburiyatlar qatorida quyidagilar ham keltirib o`tilgan: 


> haq toʻlash bilan bir vaqtda huquq egalariga ularning huquqlaridan foydalanilganligi to‘g‘risidagi 
ma’lumotlarni o'z ichiga olgan hisobotlarni taqdim etish; 


> yigʻilgan haqdan faqat huquq egalariga taqsimlash va toʻlash uchun foydalanish; 


> yigʻilgan haq summalarini, asarlardan va turdosh huquqlar ob’ektlaridan amalda foydalanilishiga 
mutanosib ravishda taqsimlashi va muntazam toʻlab borishi; 


> yigʻilgan haqni bevosita huquq egalariga taqsimlashi hamda to‘lashi va (yoki) uni huquq egalariga 
taqsimlash va toʻlash uchun tegishli toifadagi huquq egalarining manfaatlarini ifodalovchi boshqa 
tashkilotlarga shu tashkilotlar bilan tuzilgan kelishuvlar asosida oʻtkazish [15]. 


Mualliflik huquqi obyektlari ro`yxatdan o`tkazilmasligi nuqtai nazaridan o`z navbatida mulkiy 
huquqlarni jamoaviy asosda boshqaruvchi tashkilotlarga huquq egalikni tasdiqlash va aniqlashitirish 
bilan bog`liq hisoblanadi. Oʻzbekiston Respublikasining “Mualliflik huquqi va turdosh huquqlar 
to'g'risida"gi Qonuni 65-moddasiga ko`ra, mulkiy huquqlarni jamoaviy asosda boshqaruvchi tashkilot 
mulkiy huquqlarini boshqarish shunday tashkilot tomonidan amalga oshirilayotgan shaxslarning 
buzilgan mualliflik huquqlari va turdosh huquqlarini himoya qilib qonunda belgilangan tartibda o'z 
nomidan ariza bilan sudga murojaat etishga haqlidir. Shuningdek, mulkiy huquqlarni jamoaviy asosda 
boshqaruvchi tashkilot o`z huquqlari qatorida oʻzi boshqarayotgan huquqlarni himoya qilish uchun 
zarur boʻladigan har qanday yuridik harakatlarni bajarish huquqiga ega. Aynan ushbu turdagi tashkilot 
tomonidan mualliflik huquqlarini himoya qilish bilan bog`liq holatni quyidagi misol orqali ham ko`rish 
mumkin. 


Mulkiy huquqlarni jamoaviy asosda boshqaruvchi tashkilotlar va mualliflar o`rtasidagi huquqiy 
munosabatlar topshiriq shartnomasi xarakteriga ega hisoblanadi. Oʻzbekiston Respublikasi Fuqarolik 
kodeksi 817-moddasiga ko`ra, topshiriq shartnomasi boʻyicha bir taraf (vakil) ikkinchi taraf (topshiriq 
beruvchi)ning nomidan va uning hisobidan muayyan yuridik harakatlarni sodir etish majburiyatini 
oladi. Vakil tuzgan bitim boʻyicha huquq va majburiyatlar bevosita topshiriq beruvchida vujudga 
keladi. Topshiriq vakil tomonidan bir yoki bir necha muayyan yuridik harakatlarni sodir etish haqida 
yoki topshiriq beruvchining ishlarini uning ko‘rsatmalariga muvofiq yuritish haqida berilishi 
mumkinligi belgilangan [16]. Yana shuni qayd etish lozimki, odatda amaliyotda mulkiy huquqlarni 
jamoaviy asosda boshqaruvchi tashkilotlar ko`proq muallif va bastakorlar mulkiy huquqlarini 
himoyachisi sifatida ko`riladi. Bunga sabab ijrochilarning daromad olish manbalari ko`pligi, xususan 
bunda musiqiy "nashriyot"lar alohida o`rin tutishligi qayd etiladi. Sababi musiqiy “nashriyot'lar 
asosan ijrochi yoki fonogramma tayyorlovchi yoki ovoz yozuvchi studiyalar bilan ishlaydi hamda 
daromad mansi sifatida ijtimoy tarmoqlar ko`rsatiladi (Youtube, Instagram kabi). 


Vaholanki, mulkiy huquqlarni jamoaviy asosda boshqaruvchi tashkilotlar ham turdosh huquqlar 
subyektlari mulkiy manfaatlari ifodachisi hisoblanishadi. Xususan, ushbu jihat Jahon savdo 
tashkilotining TRIPS bitimi normalariga muvofiq keladi [17]. 


Joriy yilning 13 yanvar kuni fuqarolik ishlar boʻyicha Toshkent shahar Yakkasaroy tumanlararo sudida 
mulkiy huquqlarni jamoaviy asosda boshqaruvchi tashkilot — da'vogar “Oʻzbekiston Respublikasi 
Mualliflik va turdosh huquqlarni himoya qilish jamiyati”ning oʻz a’zosi, Oʻzbekiston xalq shoiri 
U.Azimov manfaatlari yuzasidan javobgar S.Javberdiyevga nisbatan mualliflik huquqi buzilishiga 
chek qoʻyish, mualliflik huquqlari buzilganligi uchun tovon (kompensatsiya) puli va ma’naviy zararni 
undirish to'g'risidagi arizasi yuzasidan sud majlisi boʻlib oʻtdi [18]. Ahamiyatli jihati ushbu sud ishi 
oʻzining yoʻnalishi nuqtai nazaridan Oʻzbekistonda koʻrib chiqilgan dastlabki sud ishlari qatoriga 
kiradi. Da’vogar, ya'ni Oʻzbekiston Respublikasi Mualliflik va turdosh huquqlarni himoya qilish 
jamiyati javobgardan muallif foydasiga 245 000 000 million so‘m tovon puli va 100 000 000 million 

so*m ma'naviy zarar undirishni hamda javobgar tomonidan qo‘shiq qilib ijro etilgan “Karvon” she'rini 
turli ommaviy manbalar (internet, turli telekommunikatsiya tarmoglari, ijtimoiy tarmoglar)dan olib 
tashlashni soʻragan. Yuqoridagi sud majlisi qaroriga koʻra, mulkiy huquqlarni jamoaviy asosda 
boshqaruvchi tashkilot — Oʻzbekiston Respublikasi Mualliflik va turdosh huquqlarni himoya qilish 
jamiyatining da’vo arizasi qisman qanoatlantirildi. Sud qaroriga koʻra, javobgar S.Javberdiyevdan 
bazaviy hisoblash miqdorining 200 baravari miqdoirda tovon puli va 40 000 000 so‘m ma’naviy zarar 
undirilishi belgilandi. 


Ma’lumki, Oʻzbekiston Respublikasining 2021 yil 20 avgustdagi “Intellektual mulk ob’ ektlarining 
huquqiy muhofazasi yanada takomillashtirilishi munosabati bilan Oʻzbekiston Respublikasining ayrim 
qonun hujjatlariga o'zgartish va qoʻshimchalar kiritish to‘g‘risida”gi Qonuni bilan “Mualliflik huquqi 
va turdosh huquqlar to‘g‘risida’gi (Qonunga zararlar yetkazilishi faktidan qati nazar, 
huquqbuzarlikning xususiyati va huquqbuzarning aybi darajasidan kelib chiqib ish muomalasi 
odatlarini hisobga olgan holda zarar qoplanishi oʻrniga bazaviy hisoblash miqdorining yigirma 
baravaridan ming baravarigacha miqdorda to‘lanishi lozim bo‘lgan tovonni to‘lashni nazarda tutuvchi 
qo‘shimcha va oʻzgartirishlar kiritildi [19]. 


Shuningdek, Oʻzbekiston Respublikasining “Mualliflik huquqi va turdosh huquqlar to'g'risida"gi 
Qonuni 65-moddasiga muvofiq, muallif, turdosh huquqlar egasi yoki mutlaq huquqlarning boshqa 
egasi huquqbuzardan huquqlarni tan olishini, huquq buzilishidan oldingi holatni tiklashini va huquqni 
buzadigan yoki uning buzilishi xavfini yuzaga keltiradigan harakatlarni to‘xtatishini hamda huquq 
egasining huquqi buzilmagan taqdirda, u fuqarolik muomalasining odatdagi sharoitlarida olishi 
mumkin boʻlgan, lekin ololmay qolgan daromadi miqdoridagi zararlarning oʻrnini qoplashini talab 
qilishga haqli ekanligi belgilangan [20]. Ushbu moddadagi “mutlaq huquqlarning boshqa egasi” 
deyilganda aynan mulkiy huquqlarni jamoaviy asosda boshqaruvchi tashkilot nazarda tutilganligini 
ta`kidlash lozim. 


Yuqoridagi norma orqali tovon miqdori chegaralarining qonunchilikka kiritilishi sudlar uchun 
javobgarlik chorasini belgilashda muhim asos boʻlib xizmat qildi deyish mumkin. Zero, ilgari bu kabi 
norma mavjud emas edi va sudlar tomonidan tovonni belgilash bilan бор“ holatlar deyarli 
kuzatilmagan. 


Mazkur sud ishida yana bir oʻziga xos jihati unda muallif nomidan mulkiy huquqlarni jamoaviy asosda 
boshqaruvchi tashkilot da’vo ariza bilan chiqqanligidir. Zero, bu kabi jarayon ham O‘zbekistonda ilk 
marotaba kuzatilmoqda [21]. Xususan, Oʻzbekiston Respublikasi “Mualliflik huquqi va turdosh 
huquqlar to'g'risida"gi Qonunning 58-moddasiga koʻra, mulkiy huquqlarni jamoaviy asosda 
boshqaruvchi tashkilot oʻzi qaysi huquq egalarining nomidan ish koʻrayotgan boʻlsa, shu huquq 
egalarining nomidan va ulardan olingan vakolatlar asosida oʻzi boshqarayotgan huquqlarni himoya 
qilish uchun zarur boʻladigan har qanday yuridik harakatlarni bajarish huquqiga ega. Shuningdek, 
mazkur qonunning 65-moddasiga koʻra, mulkiy huquqlarni jamoaviy asosda boshqaruvchi tashkilot 
mulkiy huquqlarini boshqarish shunday tashkilot tomonidan amalga oshirilayotgan shaxslarning 
buzilgan mualliflik huquqlari va turdosh huquqlarini himoya qilib qonunda belgilangan tartibda o'z 
nomidan ariza bilan sudga murojaat etishga haqlidir. Demak, Oʻzbekiston Respublikasi “Mualliflik 
huquqi va turdosh huquqlar to'g'risida"gi Qonun normalariga muvofiq, bu kabi tashkilotlarga o'z 
a'zosi boʻlgan ijodkorlar nomidan ularning huquqlarini himoya qilish uchun barcha protsessual 
harakatlarni amalga oshirish vakolati mavjud degan xulosaga kelish mumkin [22]. 


Oʻzbekiston Respublikasi Oliy sudi Plenumining 2000 yil 28 apreldagi *Ma'naviy zararni qoplash 
haqidagi qonunlarni qo'llashning ayrim masalalari to'g'risida"gi 7-son qarorida ma’naviy zarar 
deganda jabrlanuvchiga qarshi sodir etilgan huquqbuzarlik harakati (harakatsizlik) oqibatida u 
boshidan kechirgan (oʻtkazgan) ma'naviy va jismoniy (kamsitish, jismoniy og'riq, zarar koʻrish, 
noqulaylik va boshqa) azoblar tushunilishi belgilangan. G'ayriqonuniy harakatlar (harakatsizlik)ning 
ob'ekti boʻlib fuqaroga tug'ilgan vaqtidan buyon va qonunga muvofiq tegishli boʻlgan nomoddiy 
manfaatlari, (hayoti, sog‘lig‘i, shaxsning qadr-qimmati, ishchanlik obro‘-e’tibori, shaxsiy hayotning 
daxlsizligi, shaxsiy va oilaviy siri), shaxsiy nomulkiy huquqlari (oʻz nomidan foydalanish huquqi, 

mualliflik huquqi va boshqa nomulkiy huquqlarning intellektual faoliyat natijalarini qonunlarga ko‘ra 
huquqiy muhofaza qilish) va mulkiy huquqlari (uy-joy daxlsizligi, mulk huquqi va boshqalar)ni 
buzilishi boʻlishi mumkinligi belgilangan [23]. 


Shuningdek, yuqoridagi sud ishi doirasida uchinchi shaxs sifatida Oʻzbekiston Respublikasi Adliya 
vazirligi huzuridagi Intellektual mulk agentligi ham jalb etilgan boʻlib, uning xulosasiga koʻra, yuridik 
va jismoniy shaxslar asardan faqat huquq egasi yoki boshqa vakolatli shaxs bilan tuzilgan shartnomaga 
binoan, shu jumladan mulkiy huquqlarni jamoaviy asosda boshqaruvchi tashkilotlar bilan tuzilgan 
shartnomaga binoan yoxud ular bo‘lmagan taqdirda, bu tashkilotlarning vazifalari va majburiyatlarini 
bajaruvchi tashkilot bilan tuzilgan shartnomaga binoan foydalanishlari mumkin. Agentlik vakili ushbu 
ish doirasida yuqoridagilarga asosan, S.Javberdiyev muallifning roziligisiz uning asaridan foydalangan 
va “Mualliflik huquqi va turdosh huquqlar to‘g‘risida”gi Qonuni talablarini buzganligini bayon qilib, 
qonun qaror qabul qilishni soʻragan. 


Rossiyalik ushbu yo`nalishdagi olim Sergey Zyatitskiy jamoaviy asosda mualliflik va turdosh 
huquqlarni boshqarishning quyidagi 3 ta asosiy turini ajratib ko`rsatgan: 


1) qisman jamoaviy boshqaruv yoki “agentlik turidagi jamoaviy boshqaruv”; 


2) asarlar va turdosh huquq obyektlaridan shartnomasiz va haq to`lagan holda foydalanish holatlarida 
jamoaviy boshqaruv; 


3) “kengaytirilgan jamoaviy boshqaruv”, mulkiy huquqlarni jamoaviy asosda boshqaruvchi 
tashkilotlarga o`z a`zolari, shuningdek boshqa huquq egalari manfaatlarini himoya qilish yuzasidan 
harakatni amalga oshirish (shu jumladan, “blanket litsenziya” berish huquqini ham amalga 
oshirish) [24]. 


Butunjahon intellektual mulk tashkiloti va YUNESKO tomonidan mualliflik huquqida jamoaviy 
boshqaruvni rivojlantirish yuzasidan ko`p bor ta`kidlab kelishmoqda. Shuni ta`kidlash kerakki, Evropa 
Ittifoqi Hamjamiyatining so`nggi yillardagi direktivalarida mualliflik huquqi va turdosh huquqlarni 
boshqarishga doir masalalar asosiy joyni egallab kelmoqda. 


Xususan, 2014 yil 26 fevralda Evropa Ittifoqi parlamenti va kengashining 2014/26/EU-son “Evropa 
Ittifoqi hududida musiqiy asarlardan hududlararo foydalanishni litsenziyalash” ga doir direktivasi qabul 
qilingan [25]. Mazkur direktiva huquq egalarining mualliflik va turdosh huquqlarga bo`lgan mulkiy 
huquqlarini yuqori darajada himoyalashga sabab bo`ldi. Shuningdek, ushbu hujjat ijodiy faoliyatni 
qo`llab-quvvatlashga va rivojlantirishga katta ijobiy ta`sir ko`rsatadi. Mulkiy huquqlarni jamoaviy 
asosda boshqaruvchi tashkilotlar muallif yoki huquq egasining mulkiy huquqlari muhofazasi davrida 
huquqlarni ta`minlashi lozim. 


O’zbekistonda ham hozirda aynan ushbu yo’nalishda strategiyani ishlab chiqish bilan bog’liq 
harakatlar amalga oshirilmoqda. Strategiya nafaqat sanoat mulki bilan bog'liq bo'lgan jihatlarni, balki 
mualliflik huquqi va turdosh huquqlar, blokcheyn texnologiyasi, sun'iy intellekt, shuningdek fol’klor, 
an’anaviy bilimlar va genetic resurslarni ham qamrab olgan bo'lishi lozim [26]. 


Shuningdek, jahonda 2ta asosiy mulkiy huquqlarni boshqarish bo`yicha xalqaro tashkilot mavjud 
bo`lib, biri Muallif va bastakorlar jamiyati xalqaro konfederatsiyasi (CISAC) bo`lsa [27], ikkinchisi 
esa Reprografik huquqlarni takrorlash bo`yicha tashkilotlar xalqaro federatsiyasi (IFRRO) [28] 
hisoblanadi. 


Mulkiy huquqlarni jamoaviy asosda boshqaruvchi tashkilotlarga qoʻyiladigan asosiy talablardan biri 
bu — ular faoliyatidagi shaffoflik va yigʻilgan mualliflik haqlarini belgilangan shartlarda va muddatda 
to‘lanishi hisoblanadi. Shunga koʻra hamda soʻnggi yillarda Oʻzbekistonda ham bu kabi tashkilotlar 
soni ortib borayotganligi munosabati bilan Hukumatning “Mulkiy huquqlarni jamoaviy asosda 
boshqaruvchi tashkilotlarni davlat roʻyxatidan oʻtkazish va ular faoliyatini tartibga solish to*g'risida"gi 
qarorini qabul qilish va roʻyxatdan oʻtkazish tartibi aynan mualliflik sohasidagi vakolatli organga 
yuklatilishi har tomonlama maqsadga muvofiq boʻladi. Xususan, Belarus Respublikasi, Singapur, 
Filippin kabi mamlakatlarda intellektual mulk boʻyicha vakolatli organi tomonidan mulkiy huquqlarni 

jamoaviy asosda boshqaruvchi tashkilotlarni roʻyxatdan o‘tkazish (akkreditatsiya) tajribasi mavjud . 
Shu bilan birga, taklif etilayotgan ushbu qarorda mualliflik huquqi egalarining manfaatlarini himoya 
qilish maqsadida mulkiy huquqlarni jamoaviy asosda boshqaruvchi tashkilotlar ta'sischilarining 
minimal soni hamda ustav kapitalini belgilab o‘tilishi maqsadga muvofiq boʻladi. Zero “Mualliflik 
huquqi va turdosh huquqlar to'g'risida"gi Qonunda ham ushbu tashkilotlarni davlat roʻyxatidan 
o‘tkazish shartlari va tartibi Vazirlar Mahkamasi tomonidan belgilanishi aytib o‘tilgan [29]. 


Hozirda mamlakatimizda bir qator bu turdagi jamoat birlashmalari faoliyat boshlagan boʻlib, bugungi 
kunga kelib ularning soni oʻsib, (6 ta) shu bilan birga faoliyati takomillashib bormoqda. Xususan, 
birgina 2019 yilda 3 ta mualliflik jamiyati Oʻzbekiston Respublikasi Adliya vazirligidan nodavlat 
notijorat tashkiloti sifatida roʻyxatdan oʻtkazildi. Taqqoslash uchun bunday tashkilotlar Ozarbayjonda 
2 ta, Turkiyada 28 ta, Tojikistonda 2 ta, Qozogʻistonda 8 tani tashkil etmoqda, Qirgʻizistonda esa 
Qirg‘izpatent tomonidan mualliflar va huquq egalari uchun foydalanuvchilardan mualliflik haqlarini 
yigʻish va taqsimlash ishlari amalga oshiriladi [30]. 


Xulosalar 


Yuqoridagilardan kelib chiqib, soʻnggi yillarda Oʻzbekistonda mualliflik huquqi bilan bog‘liq nizoli 
ishlar oshib bormoqda. Bu esa oʻz-oʻzidan ushbu yoʻnalish institutlari (mulkiy huquqlarni jamoaviy 
asosda boshqaruvchi tashkilotlar) faol ishlayotganligidan hamda ijodkorlarning oʻz huquqlarini 
tushunib yetayotganligidan darak beradi. Shu bilan birga, hozirda Oʻzbekistonda mualliflar va huquq 
egalarining mulkiy huquqlarini himoyasini ta'minlashga doir bir qator islohotlar amalga 
oshirilayotganligini ta’kidlash kerak. Xususan, mualliflar, turdosh huquq egalari hamda boshqa huquq 
egalarining qonuniy huquq va manfaatlarini, ularning mualliflik haqi (gonorar)ni adolatli olinishini 
ta’minlash shular jumlasidandir. 


Shu bilan burga, Butunjahon intellektual mulk tashkiloti iqtisodiyoti o`tish davridagi davlatlar uchun 
intellektual mulk siyosatini ishlab chiqishda mualliflar va ijrochilar jamiyatiga alohida urg`u bergan 
[31]. 


Tadqiqotchilar tomonidan mualliflik huquqi muhofazasini ta’minlashda mulkiy huquqlarni jamoaviy 
boshqarish bilan birga, mualliflik shartnomasini ham alohida ta’kidlashadi [32]. Shu bilan birga, ushbu 
yo'nalishda asarlardan foydalanish uchun imkoniyati cheklangan shaxslarga sharoitlar tug`dirish 
muhim sanaladi. Bu borada ayniqsa, Ko‘zi ojiz, ko‘rishda nuqsoni bo‘lgan va bosma axborotni idrok 
etishda boshqa jihatdan qobiliyati cheklangan shaxslarning nashr etilgan asarlardan foydalanishini 
yengillashtirish to‘g‘risidagi Marokash shartnomasi (2013-yil 27-iyun, Marokash) muhim o`rin tutadi 
[33]. 


Umuman olganda, mualliflik huquqini jamoaviy boshqarish, xuddi intellektual mulkning boshqa 
obyektlari kabi muhim sanaladi. Xalqaro darajada huquqi muhofazani biz, tovar belgisi (Madrid 
tizimi) va ixtiro (PCT tizimi)da ko`rishimiz mumkin [34]. 


Mualliflik huquqi va turdosh huquqlar yoʻnalishidagi tadqiqotlardan kelib chiqib, mulkiy huquqlarni 
jamoaviy asosda boshqaruvchi tashkilotlar faoliyatiga doir quyidagi xulosalarga kelish mumkin: 


Birinchidan, mulkiy huquqlarni jamoa boʻlib boshqarish bilan shugʻullanadigan tashkilotlar huquq 
egalari shartnoma asosida oʻtkazgan huquqlarnigina amalga oshirishi lozim. 


Ikkinchidan, sub’ektlar (muallif, huquq egasi) xohlagan vaqtda bu tashkilotlarning nazorat qilish 
huquqiga ega boʻlish imkoniyatini olishlari kerak. 

Uchinchidan, mulkiy huquqlarni jamoaviy asosda boshqaruvchi tashkilotlar mualliflik huquqining turli 
sohalari boʻyicha tuzilishi mumkin. 


To`rtinchidan, tashkilotlar huquqlarining mulkiy huquqlarini boshqarish, ya’ni asarlardan 
foydalanganda haq yigʻish bilan shug'ullansa-da, lekin ular tijorat tashkilotining vazifasini 
bajarmasligi va o'z xarajatlarini huquq egalarining ajratmalari hisobidan qoplashligi lozim. 

Beshinchidan, bu tashkilotlar huquq egasining topshirig‘iga muvofiq, huquqlarni uchinchi shaxslarga 
ham o‘tkazish (litsenziya asosida) funksiyasini amalga oshirishi mumkin. 


Mazkur takliflar boʻyicha ishlarni to‘g‘ri va tizimli tarzda yoʻlga qo‘yilishi, o*ylaymizki mualliflik 
huquqini himoyasini ta’minlashga bu orqali esa ijodkorlar mehnati uchun tegishli haqlarni to‘lanishiga 
hamda madaniyat va san’atni mualliflik huquqiga doir qoidalar asosida rivojlanishiga olib keladi. 
Ushbu jihatlar bevosita xalqaro normalar qoidalari (xususan, TRIPS bitimi) va tamoyillariga mos 
keladi. 

